
                                      UTANGULIZI 	

Wakati fulani sisi sote tumekabiliwa na hali ngumu ambazo zimekuwa zikichanganya na kutukatisha tamaa. Katika hali hizo mara nyingi tumekuwa tukitamani kupata rafiki ambaye alielewa kile kilichokuwa kikiendelea na ambaye angeweza kutupatia ushauri unaofaa wa kufuata kwa vitendo. Rafiki kama huyo angekuwa chanzo cha hekima ambayo ingetuletea furaha kubwa.  
Kwa njia nyingi, hivi ndivyo ilivyokuwa kwa Wakristo wa kwanza ambao walipokea kwa mara ya kwanza waraka wa Agano Jipya wa Yakobo. Walikabiliwa na hali ngumu ambazo ziliwaacha wengi wao wakiwa wamechanganyikiwa na kukata tamaa. Hivyo, Yakobo aliandika ili kuwapa hekima. Aliandika ili kuwakumbusha juu ya makusudi mema ya Mungu kwa hali zao. Aliwajulisha kwamba Mungu alitoa mwongozo unaotegemeka ambao wanapaswa kuufuata. Naye [Yakobo] aliwahakikishia kwamba ikiwa wangekubali hekima ya Mungu, basi wangepata furaha kubwa.
 Hili ni somo la pili katika mfululizo wetu wa Waraka wa Yakobo, nalo linalenga kwenye mojawapo ya mada kuu, zinazounganisha kitabu cha Yakobo. Somo hili tumelipatia jina la “Njia Mbili za Hekima,” kwa sababu tutakuwa tukisawiri jinsi kitabu hiki kilivyotoa aina mbili za hekima kutoka kwa Mungu hadi kwa kanisa la mwanzo. Tutaona pia jinsi linavyotoa maelekezo kama hayo ya kutumia kwetu sisi tulio wafuasi wa Kristo leo. 
Katika somo letu lililotangulia, tuliona kwamba muundo na maudhui ya kitabu cha Yakobo yanaakisi fasihi ya hekima ya Kiyahudi inayojulikana sana tangu karne ya kwanza. Tulifupisha pia kusudi asilia la waraka wa Yakobo kwa njia hii:

Yakobo aliwaita hadhira wake kufuata hekima kutoka kwa Mungu ili wapate furaha katika majaribu yao.

Kwa hakika Yakobo alitumia maneno “hekima”, sophia (σοφία) kwa Kigiriki, na “busara”, sophos (σοφός) kwa Kigiriki, katika sehemu mbili tu za barua yake. Maneno haya yanapatikana katika kitabu cha Yakobo faslu ya 1:2-18 na kisha katika Yakobo faslu ya 3:13-18. Vifungu hivi ni muhimu haswa kwa sababu kila kimoja hurejelea mojawapo ya njia mbili za hekima ambayo kwayo Yakobo aliwaita hadhira wake wafuate. 
Tunapaswa kutambua kwamba baadhi baadhi ya watu wanapofikiri juu ya hekima katika kitabu cha Yakobo, wanafikiria juu ya tofauti zilizopo katika kitabu cha Yakobo, yaani, kati ya hekima ya kidunia na hekima ya mbinguni. Tutasawiri aina hizi zote mbili za hekima baadaye katika somo hili. Lakini kwa madhumuni yetu, tutaitabiri njia kuu mbili za hekima zinazojulikana kwa kawaida ndani ya mapokeo ya hekima ya Kiyahudi. Hekima ya kwanza ni kile tunachoweza kukiita “hekima ya kutafakari,” na ya pili tutaiita “hekima ya vitendo.” 
Hekima ya kutafakari inawakilishwa kwa wadhiha zaidi katika vitabu kama vile Ayubu na Mhubiri. Vitabu hivi hutafuta ufahamu wa makusudi ya Mungu nyuma ya majaribu na shida. Hekima ya vitendo, kwa upande mwingine, huonekana sana katika kitabu cha Mithali. Kimsingi, hiki ni kitabu kilichotolewa hasa kwa ajili ya ushauri na mwongozo kwa maisha ya kila siku. 

Tunaposawiri njia hizi mbili za hekima zinazopatikana katika kitabu cha Yakobo, tutaitabiri kwanza njia ya hekima ya kutafakari.  Na pili, tutaangalia njia ya hekima ya vitendo. Hebu tuanze na umakini wa Yakobo kwa hekima ya kutafakari.


                               HEKIMA YA KUTAFAKARI 	

Sisi sote tumekabiliwa na hali ambazo tunafikiri tunazielewa, kisha tukagundua kwamba tulikosea. Mara nyingi tunapaswa kuangalia zaidi ya mambo ya nje na tuchunguze kwa uangalifu zaidi ili kuona kile kinachoendelea. Kwa njia nyingi, hivi ndivyo Yakobo alivyoanza sehemu kuu ya kitabu chake. Alitoa wito kwa hadhira wake kuangalia zaidi ya hali zenye kukatisha tamaa, na kupata ufahamu juu ya kile ambacho kilikuwa kikitokea katika maisha yao. 
Tutasawiri jinsi Yakobo alivyoshughulika na aina hii ya hekima ya kutafakari kwa njia tatu. 
Kwanza, tutaona hitaji la hadhira wake. Pili, tutaona mwongozo ambao Yakobo aliwapa. Na tatu, tutaona uhusiano kati ya hekima ya kutafakari na imani. Kwanza hebu tuangalie hitaji ambalo hadhira wa Yakobo walikuwa nalo kwa ajili ya hekima ya kutafakari.

HITAJI

Katika somo letu lililotangulia, tulijifunza kwamba hadhira asilia wa waraka huu walihusisha haswa Wakristo wa mwanzo wa Kiyahudi. Yaelekea walikuwa wamelazimika kuondoka Yerusalemu kwa sababu ya mateso yaliyotokea kufuatia kifo cha Stefano kwa sababu ya imani yake. Jambo hili ni wadhiha kutokana na kile ambacho Yakobo aliandika kwamba wengi wao walihitaji msaada wakati huu wa kukata tamaa na kuchanganyikiwa kwao walipokuwa wakikabiliwa na majaribu makubwa katika nchi ambazo walikuwa wametawanyikia.
Katika kitabu cha Yakobo faslu ya 1:2, twaweza kuona kwamba Yakobo alikuwa amejishughulisha na mahitaji haya. Mara tu baada ya mstari wa ufunguzi wa barua yake aliandika hivi:

Ndugu zangu, hesabuni ya kuwa ni furaha tupu, mkiangukia katika majaribu mbalimbali (Yakobo 1:2).

Ili kuelewa hitaji la hadhira wa Yakobo, itatusaidia tukiangalia vipimo viwili vya kifungu hiki. Kwanza, tutachunguza changamoto ya majaribiu. Na pili, tutasawiri aina mbalimbali za majaribu ambayo hadhira wa Yakobo walikabiliana nayo.  Hebu tuanze na changamoto ya majaribu.

Changamoto ya Majaribu

Katika kitabu cha Yakobo faslu ya 1:2 neno lililotafsiriwa “majaribu” ni nomino ya Kigiriki peirasmos (πειρασμός). Neno hili linaweza kutafsiriwa kuwa “jaribu,” “kishawishi” na “kipimo.” Vivyo hivyo, aina yake ya neno peirazō (πειράζω) inaweza kutafsiriwa “kujaribu,” “kushawishi” na “kupima.” Kuelewa uwezekano wa tafsiri mbalimbali kunatusaidia kuelewa hali ambazo hadhira asilia wa barua hiyo walikabiliana nazo. Kwa kweli, walikabiliwa na majaribu magumu, na majaribu hayo yalileta vishawishi kwa kusudi la kuwapima.

Kwa bahati mbaya, Wakristo wa kisasa mara nyingi hupunguza umuhimu wa kile ambacho Yakobo alikuwa akifikiria kwa sababu tunachukulia majaribu, vishawishi na vipimo kama mawazo tofauti kabisa. Lakini, Maandiko Matakatifu, haswa fasihi ya hekima kama vile kitabu cha Ayubu, huwasilisha dhana hizi kama vipengele vya kila hali yenye changamoto ambayo watu wa Mungu hukabiliana nayo.
Hali zenye changamoto ni majaribu kwa sababu ni magumu na yanahitaji ustahamilivu. Lakini hali kama hizo haziegemei upande wowote wa kimaadili. Ni vishawishi vya kuitikia kwa njia zisizo sahihi au za dhambi. Hali zenye changamoto pia ni vipimo kutoka kwa Mungu. Ni njia ambazo kwazo Mungu hupima na kuthibitisha hali ya mioyo yetu. 
Kwa kuzingatia hitaji linalotokana na changamoto ya majaribu, tunapaswa pia kutambua kwamba katika kitabu cha Yakobo faslu ya 1:2 Yakobo alitaja aina mbalimbali za majaribu.

Majaribu Mbalimbali 

Yakobo alipozungumza juu ya aina mbalimbali za majaribu, alionyesha matatizo kadhaa yaliyohusisha msukosuko na mabishano kati ya waumini maskini na waumini matajiri katika kanisa la mwanzo. 
Kwa upande mmoja, Yakobo aliandika mengi kuhusu changamoto zinazowakabili waumini maskini. Kulingana na kitabu cha Matendo ya Mitume faslu ya 2–6, kulikuwa na wengi ambao walikuwa maskini katika kanisa la mwanzo huko Yerusalemu. Kwa kuwa Yakobo aliwaandikia waumini waliokuwa wametawanyika kutoka Yerusalemu kwa sababu ya mateso, kuna uwezekano mkubwa kwamba idadi ya maskini ilikuwa imeongezeka. 
Katika kitabu cha Yakobo faslu ya 1:9 na faslu ya 4:6, Yakobo waliwaita waktisto hawa “wanyenyekevu,” au tapeinos (ταπεινός) kwa Kigiriki. Neno hili lilimaanisha “wa hali ya chini ya kijamii.” Katika kitabu cha Yakobo faslu ya 2:2, 3, 5 na 6, pia aliwaita “maskini,” au ptochos (πτωχός) kwa Kigiriki. Neno hili lilimaanisha “kunyimwa kiuchumi.” Katika kitabu cha Yakobo faslu ya 1:27, alirejelea “yatima na wajane.” Mara nyingi Maandiko Matakatifu hulitambua kundi hili kuwa haswa katika hali ya umaskini na kutendewa vibaya. Katika kitabu cha Yakobo faslu ya 2:2, Yakobo alionyesha kwamba baadhi ya waumini hawa maskini walivaa “nguo chafu na kuukuu.” Kulingana na kitabu cha Yakobo faslu ya 2:15, angalau baadhi yao walikuwa na uhitaji sana kiasi kwamba walikuwa “bila mavazi na chakula cha kila siku.”

Yakobo anaweka mkazo mkubwa kwa maskini. Ni rahisi kupuuza kile ambacho Yakobo anajaribu kutuambia kwa kudhani kwamba anachomaanisha ni kuwa maskini katika roho. Kwa hakika anamaanisha kwamba tunapaswa kuwa wanyenyekevu, tunapaswa kuwa maskini katika roho, lakini anashughulikia mahitaji na mazingira ya maskini wa kimwili. Sawa na Luka katika toleo lake la heri, anaposema “Heri ninyi mlio maskini.” Kile ambacho Yakobo, angalau, anamaanisha kwa hilo ni wale walio maskini kimwili, maskini wa mali. Naam, kwa nini wangebarikiwa hasa? Kweli, inahusiana na jinsi ufalme unavyofanya kazi. Ufalme wote unahusu kuwainua wanyonge na kuwanyenyekeza wenye nguvu. Unaweza kufanya hivyo katika maisha haya. Unaweza kujinyenyekeza ikiwa wewe ni tajiri, ikiwa una nguvu, ikiwa una ushawishi. Lengo la Yakobo ni kusitawisha hali ya unyenyekevu, ya umaskini, kuwa maskini katika roho. Lakini 


pia ina mengi ya kusema kuhusu watu ambao kwa kweli ni maskini, kwamba hazina zako ziko mbinguni, kwamba ufalme wako uko mbinguni, kwamba thawabu na rasilimali zako zote ni za mbinguni. Hivyo, kuna mabadiliko makubwa ya kieskatolojia ambayo yanakuja, ambayo yatamfanya walio dhaifu kuwa na nguvu. Mungu atawakusanya mabaki, atawakusanya wagonjwa, atawakusanya maskini, na atawainua katika ufalme wake, mmoja ambao utashusha nguvu za wenye kiburi.

— Dkt. Thomas L. Keene

Yakobo alitaja changamoto kadhaa mahususi zinazowakabili wanyenyekevu na maskini kanisani. Kwa kutaja chache, katika kitabu cha Yakobo faslu ya 1:9, alibainisha kwamba baadhi yao walishawishiwa kujidharau. Walikuwa wameshindwa “kujivunia nafasi [yao] ya juu kama watu waliochaguliwa na Mungu kwa ajili ya utukufu wa wokovu wa milele. Kulingana na kitabu cha Yakobo faslu ya 3:9, mara nyingi hali zao ziliwashawishi kuwalaani wengine, hata kama walidai kumheshimu Mungu. Katika kitabu cha Yakobo faslu ya 3:14, Yakobo alionya kwamba wengine walijaribiwa “kuwa na wivu wenye uchungu” kwa wengine na kuharibiwa na tamaa ya ubinafsi.” Matokeo yake, katika kitabu cha Yakobo faslu ya 4:1 inashughulikia kishawishi cha kujihusisha katika “mapigano na ugomvi” ndani ya kanisa. Na katika kitabu cha Yakobo faslu ya 5:7, Yakobo aliwapa maskini changamoto ili waepuke kukosa subira kwa kuwaita kungojea kwa ustahamilivu kurudi kwa Bwana.
Kwa upande mwingine, waumini matajiri pia walikabiliwa na majaribu. Kulingana na kitabu cha Matendo ya Mitume faslu ya 2–6, angalau baadhi katika kanisa la mwanzo huko Yerusalemu walikuwa na mali ya kutosha kuwatunza kaka na dada zao maskini katika Kristo. Ingawa walikuwa wametawanyika kwa sababu ya mateso, yaonekana bado kulikuwa na wengi kanisani ambao walionekana kuwa wenye hali nzuri. 
Yakobo aliwaelezea waumini hao matajiri kwa njia kadhaa. Katika kitabu cha Yakobo faslu ya 1:10, 2:6, na faslu ya 5:1, Yakobo aliwataja tu kuwa “matajiri,” au plousios (πλούσιος) kwa Kigiriki. Hili lilikuwa neno la kawaida kwa tabaka la juu la jamii. Kulingana na kitabu cha Yakobo faslu ya 2:6, hali yao ya kijamii ilikuwa ya juu vya kutosha kiasi kwamba waliwapeleka wengine mahakamani mara kwa mara. Yakobo faslu ya 4:13 hutuambia kwamba wao walisafiri kwa ajili ya biashara ili kupata pesa. Kitabu cha Yakobo faslu ya 5:2-3 huonyesha kwamba walijivunia mavazi yao, dhahabu na fedha zao. Na katika kitabu cha Yakobo faslu ya 5:5, angalau baadhi yao wangeweza kuelezewa kuwa waliishi “katika anasa na kujifurahisha.”
Yakobo alijua kwamba utajiri huleta changamoto zake. Kulingana na kitabu cha Yakobo faaslu ya 1:10, matajiri walijaribiwa kujivuna wenyewe kwa kusahau unyenyekevu uliowapata wakiwa wenye dhambi waliotubu. Kitabu cha Yakobo faslu ya 1:27 hutuambia kwamba utajiri wao uliwajaribu “kuchafuliwa na ulimwengu.” Kitabu cha Yakobo faslu ya 2:7 inaonyesha kwamba walijaribiwa kukufuru kwa kutoa ushahidi wa uongo mahakamani. Katika kitabu cha Yakobo faslu ya 2:16, Yakobo alisema kwamba hawakuwa na mwelekeo wa kufanya jambo lolote kwa ajili ya maskini. Kwa mujibu wa kitabu cha Yakobo faslu ya 3:9, pamoja na kuwatendea hivyo maskini, bado waliwalaani wengine walipokuwa wakijifanya kumheshimu Mungu. Katika kitabu cha Yakobo faslu ya 3:14, tunajifunza kwamba walikuwa na aina zao za “wivu wenye uchungu” na “tamaa ya ubinafsi.” Pia walijihusisha katika mapigano na ugomvi kwa mujibu wa kitabu cha Yakobo faslu ya 4: 1. Kitabu cha Yakobo faslu ya 4:13-16 hutuambia kwamba walijaribiwa kuishi kana kwamba hawakumtegemea Mungu. Na kitabu cha Yakobo faslu ya 5:3 hutaja kwamba walijilimbikizia [walihodhi] mali. 

Ni wazi kwamba waumini matajiri na maskini katika hadhira wa Yakobo walikabiliwa na changamoto kadhaa. Na makundi yote mawili yalihitaji hekima ambayo Yakobo aliitoa katika waraka wake. 
Kwa vile tumeona jinsi Yakobo alivyokazia taamuli hekima ya kutafakari kutokana na hitaji lililoundwa na majaribu ambayo hadhira wake walikabili, tunapaswa kugeukia suala la pili: jinsi Yakobo alivyotoa mwongozo kwa ajili ya majaribu hayo.

MWONGOZO

Tunaweza kuelewa vipengele vingi vya theolojia ya Kikristo kupitia tu uzoefu wetu wa kila siku kama wafuasi wa Kristo. Lakini mafundisho mengine ya Kikristo si rahisi. Ikiwa tunataka kwenda nyuma ya pazia la uzoefu wetu katika ufahamu wa kina wa madhumuni ya siri ya Mungu, tunahitaji mwongozo. Yakobo alitoa umaizi wenye kupenya ili kutusaidia kupata hekima ya kutafakari, uwezo wa kutambua madhumuni ya Mungu yaliyosababisha mapambano na majaribu katika maisha yetu. Msikilize Yakobo katika kitabu cha Yakobo faslu ya 1:3-4 na jinsi alivyoelezea umaizi aliotaka hadhira wake waukumbatie:

Mkifahamu ya kuwa kujaribiwa kwa imani yenu huleta saburi. Saburi na iwe na kazi kamilifu, mpate kuwa wakamilifu na watimilifu bila kupungukiwa na neno (Yakobo 1:3-4).

Kuna njia nyingi za kufupisha mwongozo wa Yakobo katika kifungu hiki, lakini kwa madhumuni yetu tutavuta taamli kwenye vipengele vinne. Kwanza, Yakobo alisema kwamba hali zao zenye changamoto zilikuwa ni kwa ajili ya kupima imani yao.

Kipimo

Yakobo alipoelezea changamoto ambazo hadhira wake walikabiliana nazo kama “majaribu ya imani yenu,” alitumia neno la Kigiriki dokimion (δοκίμιον). Neno hili linamaanisha “kupima” kwa maana ya kubainisha au kuthibitisha uhalisi wa kitu fulani. Katika kisa hiki, Yakobo alikuwa na nia ya kuthibitisha ukweli wa imani yao.  
Kwa kweli, Yakobo alieleza kwamba kusudi la Mungu la majaribu mengi ambayo hadhira wake walivumilia lilikuwa kuamua hali halisi ya mioyo yao. “Kupimwa” kwao kulithibitisha ikiwa imani yao ilikuwa ya kweli au la. Mtazamo huu juu ya kusudi la Mungu la majaribu haukuwa jambo geni kwa Yakobo.  Mara nyingi hunekana katika Agano la Kale na Jipya. Kwa mfano, katika kitabu cha Kumbukumbu la Torati faslu ya 8:2, Musa aliwaambia watu wa Israeli hivi:

Nawe utaikumbuka njia ile yote BWANA, Mungu wako aliyokuongoza miaka hii arobaini katika jangwa, ili akutweze, kukujaribu kuyajua yaliyo moyoni mwako, kwamba utashika amri zake, au sivyo (Kumbukumbu la Torati 8:2).

Kutokana na Maandiko Matakatifu mengine ni wadhiha kwamba Mungu anajua vitu vyote, pamoja na mioyo ya watu wote. Lakini kifungu hiki na vingine kama hivyo huonyesha ukweli wa kibiblia kwamba, Mungu anapoingiliana na watu wake katika historia, mara nyingi hutumia matatizo kuthibitisha au kuonyesha kile kilicho ndani ya mioyo yetu.


Yakobo alipotoa mwongozo, hakuthibitisha tu kwamba changamoto za wasomaji wake zilikuwa zikijaribu Imani yao tu. Bali pia alionyesha kwamba majaribu yao yalikusudiwa kutokeza ustahamilivu.


Ustahimilivu

Yakobo aliandika kwamba kupima hutokeza ustahamilivu kwa kutumia neno la kigiriki hupomoné (ὑπομονή). Kama vile neno letu la Kiingereza “ustahamilivu,” hupomoné humaanisha kustahamala shida. Hivyo, Yakobo alieleza kwamba majaribu yalithibitisha unyoofu wa imani kwa kuwawezesha watu wa Mungu wastahamili na kuendelea katika kujitolea kwao kwa uaminifu kwa Kristo.
Kwa ujumla, mafundisho ya Agano Jipya juu ya ustahamilivu wa Kikristo ni mawili. Kwa upande mmoja, ustahamilivu ni zawadi ya neema ya Mungu. Vifungu kama vile katika kitabu cha Warumi faslu ya 6:1-14 hufundisha kwamba wafuasi wa Kristo wanaweza kustahamala au kudumu katika imani yao kwa sababu Roho Mtakatifu, ambaye alimfufua Yesu kwenye maisha mapya, anatuwezesha kutembea katika upya wa maisha na utii wa uaminifu. Hivyo, ingawa ustahamilivu unahitaji juhudi za kibinadamu, tunahitaji kukumbuka kwamba tunastahamili tu kwa neema ya Mungu inayoendelea kufanya kazi ndani yetu.
Lakini kwa upande mwingine, Agano Jipya pia linaweka wadhiha kwamba ustahamilivu ni hitaji la lazima kwa wokovu wa milele. Kwa maneno mengine, wale ambao wametumia imani yenye kuokoa, taibu watastahamili katika imani yao.  Sikiliza maneno ya Paulo katika kitabu cha Wakolosai faslu ya 1:22-23 yanavyosema:

Katika mwili wa nyama yake, kwa kufa kwake, ili awalete ninyi mbele zake, watakatifu, wasio na mawaa wala lawama; mkidumu tu katika ile imani, hali mmewekwa juu ya msingi, mkawa imara; msipogeuzwa na kuliacha tumaini la Injili mliyosikia habari zake, iliyohubiriwa katika viumbe vyote vilivyo chini ya mbingu… (Wakolosai 1:22-23).

Hapa Paulo alithibitisha kwamba Wakristo wa Kolosai walikuwa wamepatanishwa na Mungu. Lakini wangeweza kuwa na uhakika kwamba hilo lilikuwa kweli ikiwa tu wangeendelea katika imani yao. Hitaji hili la ustahamilivu halikuwa kinyume na ujumbe wa wokovu kwa neema ya Mungu tu. Badala yake, lilikuwa tumaini lililowekwa katika injili.
Katika mwongozo wake, Yakobo hakujadili tu majaribu ya imani ambayo hutoa ustahamilivu. Bali pia aliendelea kuzungumzia ukomavu ambao ungetokana na ustahamilivu.

Ukomavu

Yakobo ni kitabu kinachohusu ukomavu wa Kikristo. Wengine wanaweza kukikaribia na kudhani kwamba hiki ni kitabu kinachohusu uhalali; ni kuhusu kanuni; ni juu ya kufanya kile ninachohitaji kufanya. Lakini kwa kweli ni kitabu ambacho kinakusudiwa kukusaidia kukua kama Mkristo, haswa kama Mkristo anayeishi katika mazingira yote magumu ya kijamii tunayoishi. Kanisa linaweza 



kuwa mahali pagumu kuwamo; Yakobo anatambua hilo. Unachohitaji kufanya ili kuishi katika ulimwengu huu, kanisani, kustawi katika ulimwengu huu na kanisa hili, ni ukomavu; unahitaji kuwa mkamilifu na kamili. Kwa kweli Yakobo anakuambia jinsi ya kufanya hivyo, jinsi ya kuendelea na maisha haya ya kukomaa, tayari kwa lolote lile la ulimwengu, chochote ambacho Ibilisi, chochote ambacho mwili unaweza kujaribu kuweka katika njia yako. Kwa kweli kinachovutia kuhusu kitabu cha Yakobo ni kwamba huanza na mateso. Mateso ni chombo cha kuyeyushia; ni muktadha; ni ukumbi wa mazoezi ambamo ukomavu wa Kikristo hufanyikia. Hapo ndipo imani yako inapopandwa na inapokuzwa na kuandaliwa kwa ajili ya mambo yatakayokuja. Unapovumilia mateso, vishawishi, na majaribu, na kuiishi imani yako, kupitia Roho, kufanya kazi katika Neno, kupitia Kristo na sheria yake na hekima yake, imani yako inaongezeka, inaimarishwa, na inakuwa imeandaliwa kwa ajili ya majaribu yajayo.

— Dkt. Thomas L. Keener


Sikiliza tena yale ambayo Yakobo aliandika katika kitabu cha Yakobo faslu ya 1:4:

Saburi na iwe na kazi kamilifu, mpate kuwa wakamilifu na watimilifu bila kupungukiwa na neno (Yakobo 1:4).

Kwa kuwa majaribu na ustahamilivu hutokeza ukomavu, Yakobo aliwaambia hadhira wake waruhusu ustahamilivu ukamilishe kazi yake.  Ustahamilivu ungewafanya wakomae, wakamilike, bila kukosa chochote.
Tunapaswa kuwa waangalifu hapa. Yakobo hakuwa akimaanisha utimilifu au kutokuwa na chochote kwa maana kwamba tunaweza kufikia ukamilifu wa kimaadili katika maisha haya. Tunajua hivyo kutokana na vifungu kama vile waraka wa 1 Yohana faslu ya 1:8 kwamba, “Tukisema kwamba hatuna dhambi, twajidanganya wenyewe, wala kweli haimo mwetu.” Lakini Yakobo alikumbuka kwamba tungeendelea kukua katika utii kwa Mungu, na, wakati wa hukumu ijayo Kristo atakaporudi, hatungekuwa na chochote kinachokosekana katika maisha yetu ambacho kingetuondolea sifa. 
Baada ya kutoa mwongozo kuhusu kipimo, ustahamilivu na ukomavu, Yakobo alionyesha kwamba, mwishoni mwa mchakato huu, kungekuwa na thawabu kubwa.

Thawabu

Alitaja thawabu hii katika kitabu cha Yakobo faslu ya 1:12 aliposema hivi:

Heri mtu astahimiliye majaribu; kwa sababu akiisha kukubaliwa ataipokea taji ya uzima, Bwana aliyowaahidia wampendao (Yakobo 1:12).

Kama vile Yakobo alivyoeleza hapa, kila mtu anayestahamili jaribu atakuwa amesimama imara katika kipimo hicho. Nao watapokea taji ya uzima, taji ya uzima wa milele katika ufalme wa utukufu wa Mungu ambao [Bwana] amewaahidi wale wampendao. Katika kuleta mitazamo hii yote pamoja, Yakobo aliwapa hadhira wake 



hekima ya kutafakari. Aliwapa mwongozo wa kuelewa majaribu waliyokabili. Kwa kweli, kila jaribu lilikuwa zawadi kutoka kwa Mungu, iliyokusudiwa kwa ajili ya manufaa yao ya milele.

Mojawapo ya mambo ambayo Yakobo anazungumzia tangu mwanzo wa barua yake, na mada ambayo mara nyingi, ni umuhimu wa kustahamili katika mateso. Kweli hiyo ndiyo hasa anayozungumzia kuwa inaongoza kwenye ukomavu wa Kikristo. Mwanzoni mwa faslu ya 1, Yakobo anasema, “Ndugu zangu, hesabuni ya kuwa ni furaha tupu, kaka na dada zangu, mkiangukia katika majaribu mbalimbali.” Kisha anaelezea ni kwa nini: “Kwa sababu mnajua kuwa kujaribiwa kwa imani yenu huleta saburi.” Kisha huendelea kusema: “Saburi na iwe na kazi kamilifu, mpate kuwa wakamilifu na watimilifu bila kupungukiwa na neno.” Hivyo, tunaweza kufikiri kwamba mateso ni ishara ya kwamba Mungu hayuko pamoja nasi, bali Yakobo anatazama mateso kama ishara kwamba Mungu atafanya kazi, si tu licha ya mateso yetu, bali kupitia mateso yetu ili kutufanya kuwa vile anavyotaka tuwe. Hapo ndipo tunapokua katika ukomavu. Huendelea kusema, “Heri mtu astahimiliye majaribu; kwa sababu akiisha kukubaliwa”, hii ni katika mstari wa 12 wa faslu ya 1, “mtu huyo ataipokea taji ya uzima, Bwana aliyowaahidia wale wampendao.” Hivyo, hutupatia dhana tofauti ya kufikiria juu ya mateso. Kwa kweli ni jambo ambalo halipaswi kuepukwa, sio kutafutwa, lakini kwa tamaduni zetu tunafikiri kwamba mafanikio ni kuepuka mateso, lakini hapa anayaelezea kama fursa ya kukua. Ni jambo la suluhu kwa ajili ya ukomavu wa Kikristo kutekelezwa.

— Kasisi Dkt. Thurman Williams

Mtazamo wa Yakobo juu ya hekima ya kutafakari ulishughulikia hitaji la hadhira wake katika hali zao ngumu. Pia hekima hiyo iliwapa mwongozo. Lakini sasa, hebu tugeukie jinsi njia ya hekima ya kutafakari ilivyohitaji imani.

IMANI

Unapofikiria juu ya hilo utagundua kwamba umaizi ambao Yakobo aliwapa hadhira wake katika majaribu yao ulikuwa mafundisho ya kawaida ya Kikristo. Lakini sote tunajua kwamba matatizo yanapokuja maishani mwetu, tunaweza kuzidiwa sana kiasi kwamba tunapata ugumu wa kushikilia hata imani za kimsingi za Kikristo. Inaonekana Yakobo alihofu kwamba hilo lilikuwa kweli kwa hadhira wake. Hivyo, mara moja alionyesha kwamba kukumbatia umaizi ambao alikuwa amewapa kulihitaji tu wamgeukie Mungu kwa imani. Katika kitabu cha Yakobo faslu ya 1:5 twasoma maneno haya:

Lakini mtu wa kwenu akipungukiwa na hekima, na aombe dua kwa Mungu, awapaye wote, kwa ukarimu, wala hakemei; naye atapewa (Yakobo 1:5).

Yakobo alijua kwamba ikiwa tunataka hekima ili kuelewe makusudi ya Mungu ambayo mara nyingi hufichwa katika majaribu, ni lazima “tumwombe Mungu” kwa ajili ya hekima hiyo. Lakini kufuatia hili, katika Yakobo faslu ya 1:6-8, Yakobo pia alihusianisha maombi kwa ajili ya hekima na imani aliposema hivi:

Ila na aombe kwa imani, pasipo shaka yo yote; maana mwenye shaka ni kama wimbi la bahari lililochukuliwa na upepo, na kupeperushwa huku na huku. Maana mtu kama yule asidhani ya kuwa atapokea kitu kwa Bwana. Mtu wa nia mbili husita-sita katika njia zake zote (Yakobo 1:6-8, ESV).

Kama tuonavyo hapa, Yakobo alihimiza kwamba maombi ya hekima ni lazima yafanyike kwa imani. Vinginevyo tutakuwa watu wenye nia mbili.
Kwa bahati mbaya, Wakristo wengi wenye nia njema wameelewa vibaya maagizo ya Yakobo ya kuomba kwa imani na wala sio kuwa na nia mbili. Wanafikiri kwamba Yakobo alirejelea kuwa na imani katika maombi fulani tunayofanya. Mara nyingi sana wafuasi wa Kristo huamini kwamba ikiwa tu tuna imani ya kutosha, Mungu atajibu maombi yetu kwa jinsi tunavyotamani. Lakini Yakobo hakuwa na wazo hilo akilini. Kwa Yakobo, kuomba “kwa imani” kulimaanisha kuwa “mwaminifu kwa Mungu.” Tunajua hili kwa kuwa Yakobo alielezea kinyume cha kuomba “kwa imani” kuwa ni “mwenye nia mbili.” Kwa Yakobo, kuwa na nia mbili ilikuwa kuwa katika uasi mkubwa dhidi ya Mungu. Sikiliza katika kitabu cha Yakobo faslu ya 4:8-9 jinsi Yakobo alivyosema juu ya watu wenye nia mbili:

Mkaribieni Mungu, naye atawakaribia ninyi. Itakaseni mikono yenu, enyi wenye dhambi, na kuisafisha mioyo yenu, enyi wenye nia mbili. Huzunikeni na kuomboleza na kulia. Kucheka kwenu na kugeuzwe kuwa kuomboleza, na furaha yenu kuwa hamu (Yakobo 4:8-9).

Angalia hapa kwamba watu wenye nia mbili si wale tu wanaoshindwa kujiamini wanapoomba.  Wao ni wenye dhambi ambao ni lazima wasafishe mioyo yao.  Ukafiri wao ni mbaya sana kiasi kwamba maombolezo na utusitusi vinawafaa. 
Hivyo, katika muktadha wa barua ya Yakobo, hakuwa na mtu akilini ambaye hana uhakika kwamba Mungu atajibu maombi tu. Bali akilini mwake alikuwa na mtu ambaye hukataa msingi wa wema wa Mungu. Inavyoonekana, wengine katika hadhira wa Yakobo walimlaumu Mungu kwa kushindwa kwao. Walidokeza kwamba Mungu alikuwa amewatumia majaribu, hivyo ni lazima Mungu awe ndiye mwovu kwa sababu alikuwa akiwajaribu kutenda dhambi. Aina hii ya uasi wa wazi dhidi ya Mungu ndiyo ambao Yakobo alirejelea kuwa “mwenye nia mbili.” Sikiliza katika kitabu cha Yakobo faslu ya 1:13-14 ambapo Yakobo alishughulikia dhana hii potofu hivi:

Mtu ajaribiwapo, asiseme, Ninajaribiwa na Mungu; maana Mungu hawezi kujaribiwa na maovu, wala yeye mwenyewe hamjaribu mtu. Lakini kila mmoja hujaribiwa na tamaa yake mwenyewe huku akivutwa na kudanganywa (Yakobo 1:13-14, ESV).

Ni muhimu kutambua kwamba neno la Kigiriki lililotafsiriwa “kujaribiwa” hapa ni kitenzi peirazō (πειράζω), istilahi iliyotafsiriwa “majaribu” katika kitabu cha Yakobo faslu ya 1:2. Lakini Yakobo alisisitiza kwamba [Mungu] mwenyewe hamjaribu mtu yeyote. Tafsiri hii huaksi kwa usahihi matumizi makubwa ya kiwakilishi cha Kigiriki autós (αὐτός) 

au “mwenyewe.” Haisemi tu kwamba Mungu “hamjaribu” au “humpima” “mtu yeyote.” Bali kwa kweli husema kwamba, “[Mungu] mwenyewe hamjaribu mtu yeyote.”
Tunapojifunza kutoka katika faslu za kwanza za kitabu cha Ayubu, Mungu ndiye anayedhibiti majaribu, vipimo na vishawishi vyote. Lakini, katika mchezo wa kuigiza wa mahakama ya mbinguni, inakuwa wazi kwamba kusudi la Mungu kwa ajili ya jaribu la Ayubu lilikuwa kwa ajili ya wema wa Ayubu, si kwa ajili ya madhara yake. Ni Shetani, wala si Mungu, aliyetumia jaribu la Ayubu kumshawishi atende dhambi.
Hivyo, kuomba hekima kwa imani na kutokuwa na nia mbili ni kuthibitisha mojawapo ya mafundisho ya msingi zaidi ya Kibiblia: wema wa Mungu. Hatupaswi kutilia shaka wema wa Mungu tunapotafuta hekima kutoka kwake katika mazingira magumu. Vinginevyo, hatuna sababu ya kuamini kwamba Mungu atatupatia hekima. Kama Yakobo alivyoiweka katika kitabu cha Yakobo faslu ya 1:17:


Kila kutoa kuliko kwema, na kila kitolewacho kilicho kamili, hutoka juu, hushuka kwa Baba wa mianga; kwake hakuna kubadilika, wala kivuli cha kugeuka-geuka (Yakobo 1:17, ESV).


Mungu ndiye “Baba wa mianga.” Yeye hutoa tu zawadi “njema” na “kamilifu.” Hivyo, kusudi lake kwa majaribu yetu daima ni zuri na kamilifu. Ni lazima hili liwe ndiyo dhamira yetu thabiti ya imani tunapofuata njia ya hekima ya kutafakari. 
Katika kujifunza kwetu njia mbili za hekima zinazopatikana katika kitabu cha Yakobo, tumeitabiri mtazamo wa Yakobo juu ya hekima ya kutafakari. Tuko katika nafasi ya kuhamia kwenye mada yetu kuu ya pili: hekima ya vitendo. Je! Kitabu hiki cha Agano Jipya kinapaswa kusema nini kuhusu kuweka hekima katika vitendo?


HEKIMA YA VITENDO

Wakati mmoja au mwingine sisi sote tumekutana na watu wenye ujuzi sana. Wao humvutia kila mtu kwa mambo mengi wanayoyajua ambayo wengine hawayajui. Lakini wakati mwingine, watu hawa hawajui mengi kuhusu maisha ya vitendo. Hawajui jinsi ya kuweka ufahamu wao katika vitendo na mitazamo sahihi. Kwa njia nyingi, Yakobo alishughulikia tatizo hili katika kitabu chake. Kama tulivyoona, alianza barua yake kwa kukazia hekima ya kutafakari. Alijua jinsi ilivyo muhimu kuwa na ufahamu juu ya makusudi ya Mungu yaliyofichwa kwa ajili ya majaribu tunayokabili. Lakini pia alikazia hekima ya vitendo, uwezo wa kuweka maarifa haya katika vitendo na mitazamo inayompendeza Mungu.
Ili kufanya mambo yawe rahisi, tutazungumzia hekima ya vitendo kwa njia zinazofanana na zile ambazo tumezungumzia awali. Kwanza, tutaona hitaji la hekima ya vitendo. Pili, tutaona jinsi Yakobo alivyowapa hadhira wake mwongozo. Na tatu, tutaangalia uhusiano baina ya imani na matendo. Kwanza hebu tuone jinsi Yakobo alivyokazia hitaji la hadhira wake kuwa na hekima ya vitendo. 

HITAJI

Kama tulivyoona hapo awali, Yakobo alitumia tu maneno “hekima” na “busara” katika miktadha miwili. Ya kwanza kati ya hizi ni katika Yakobo faslu ya 1:2-18 ambapo Yakobo alisisitiza hekima ya kutafakari. Ya pili ni katika Yakobo faslu ya 3:13-18 ambapo Yakobo alisisitiza haja ya kuweka hekima katika vitendo.


Yakobo ni barua ya vitendo sana, naye kwa kweli anataka kuhakikisha kwamba watu wanatekeleza kile wanachoamini. Alipataje wazo hilo? Naam, tena nadhani jibu ni Yesu mwenyewe. Namaanisha, Yesu mwenyewe alikuwa amesimulia mifano kuhusu kujenga nyumba juu ya mchanga au juu ya mwamba, na jambo la kuamua ni, “Je, unafanya kile ambacho nimekuamuru? Je, unatekeleza kile ninachofundisha?” Hicho ndicho Yesu alikuwa akitafuta. Alikuwa akitafuta watu wanaofanya kile wanachoamini, wakiyaweka katika vitendo. Pia alionya dhidi ya Mafarisayo, unajua, “Kuwa mwangalifu kufanya wanachosema lakini usiige wanachofanya kwa sababu hawafanyi kile wanachohubiri.” Hivyo, Yesu alikuwa mkali sana katika suala hili la kuweka mambo katika vitendo, na nadhani, kwa hiyo, Yakobo, kwa maana moja, anamwiga tu ndugu yake, Yesu, kwa kusema kuwa hili ni muhimu sana. Labda kuna sababu ya pili, tena, kwamba tunaweza kukisia kutoka katika kanisa la mwanzo, hiyo ni kwamba labda Yakobo alikuwa tayari ameanza kuona jinsi jambo hilo linavyoharibu ushuhuda wa Kikristo wakati ambapo baadhi ya Wakristo wa Kiyahudi katika kutaniko lake hawakuwa wakionyesha maisha ya Yesu. Unajua, walikuwa na mafundisho haya makuu juu ya Yesu, lakini hawakuwa wakiyaishi, na ukosoaji unaweza kuwa umeingia, “Hufanyi kile unachohubiri,” na hiyo ingeupa ujumbe wa Kikristo jina baya... Yesu mwenyewe alisema, “Iweni mkamilifu,” naye Yakobo anarudia mafundisho hayo. Naye [Yakobo] anataka watu waweke mambo katika vitendo, na huo ndio msisitizo tunaouona.

— Dkt. Peter Walker

Sikiliza katika kitabu cha Yakobo faslu ya 3:13 jinsi Yakobo alivyoanzisha kanuni za msingi za hekima ya vitendo:

N’nani aliye na hekima na ufahamu kwenu? Na aonyeshe kazi zake kwa mwenendo wake mzuri, katika upole wa hekima (Yakobo 3:13).

Tunapokumbuka kwamba wengi katika hadhira wa Yakobo walikuwa waumini wa Kiyahudi wanaofahamu Agano la Kale, si vigumu kuelewa ni kwa nini angalau baadhi yao walidai kuwa “wenye hekima na ufahamu.” Lakini Yakobo alisisitiza kwamba ikiwa dai hili lingekuwa la kweli, basi “wangelilionyesha kwa maisha yao mazuri.” Kwa maneno mengine, walihitaji hekima ya vitendo. Chini ya ushawishi wa mafundisho ya Agano la Kale, haswa kitabu cha Mithali, Yakobo alijua kwamba hekima ilikuwa zaidi ya umaizi wa kina wa kitheolojia. 
Wale ambao walikuwa wamekubali kwa moyo wote ufahamu kutoka kwa Mungu wangeishi “maisha mazuri” ambayo “hutokana na hekima.” Lakini pia Yakobo alionyesha kuwa maisha haya mazuri huhusisha “matendo,” au “kazi,” kama inavyoweza kutafsiriwa. Pia hujumuisha mitazamo fulani kama vile “unyenyekevu.”  Kama tutakavyoona, matendo na mitazamo sahihi ni muhimu kwa hekima ya vitendo.
Ili kuelezea zaidi hitaji la hekima ya vitendo, Yakobo alitofautisha aina mbili za hekima ya vitendo ambayo tulitaja mwanzoni mwa somo hili. Kwanza alirejelea hekima ya kidunia. Na kisha, alizungumza juu ya hekima ya mbinguni. Kwanza hebu tuangalie hekima ya kidunia.



Hekima ya Kidunia

Katika kitabu cha Yakobo faslu ya 3:14-16, tunapata maelezo haya ya hekima ya kidunia:

Lakini mkiwa na wivu wenye uchungu na ugomvi mioyoni mwenu, msijisifu, wala msiseme uongo juu ya kweli. Hekima hiyo siyo ile ishukayo kutoka juu, bali ni ya dunia, ya tabia ya tabia ya kibinadamu na Shetani. Maana hapo palipo wivu na ugomvi ndipo palipo machafuko, na kila tendo baya (Yakobo 3:14-16).

Kama tulivyoona katika nusu ya kwanza ya somo hili, Yakobo alihangaikia sana msukosuko kati ya waumini maskini na matajiri kanisani. Katika kitabu cha Yakobo faslu ya 3:14, alileta ukweli kwamba wengi katika makanisa “walikuwa na wivu wenye uchungu na tamaa ya ubinafsi mioyoni [mwao].” Kwa mujibu wa mstari wa 15, angalau baadhi yao walikuwa wamehalalisha matendo yao kwa kuyaita “hekima.” Lakini Yakobo aliwaonya wasijisifu juu ya kile walichokuwa wakifanya au kukataa ukweli ambao alielekea kuwaelezea.
Wakristo wengi wa kisasa wana shida kuelewa ni kwa nini Yakobo alihangaikia sana mzozo uliokuwako baina ya maskini na matajiri katika kanisa la mwanzo. Leo kanisa linaendelea kuwa na waumini maskini na matajiri, haswa tunapowalinganisha Wakristo katika nchi mbalimbali. Lakini katika ulimwengu wa kisasa, makutaniko ya mahali fulani fulani huwa yanafanana zaidi kijamii kuliko yalivyokuwa katika karne ya kwanza. Wakristo matajiri huwa wanaenda kanisani pamoja na wengine ambao ni matajiri, na Wakristo maskini huwa wanaenda kanisani pamoja na wengine walio maskini. Lakini fikiria kama kanisa lako la mtaa lilikuwa na umaskini uliokithiri na utajiri uliokithiri ndani yake. Je! Hilo lingetengeneza msuguano kiasi gani? Waumini wengine wangekuja kanisani wakiwa wamevalia matambara, bila kujua mlo wao uliofuata ulikuwa unatoka wapi, huku wengine wakiketi katika chumba kimoja wakiwa wamevalia nguo za bei ghali, huku mifuko yao ikiwa imejaa pesa. Ikiwa hali ingekuwa hivyo katika kanisa lako la mtaa, basi, kanisa lako lingekuwa katika msukosuko. 
Mizozo baina ya maskini na matajiri katika siku za Yakobo yalikuwa yakisababisha uharibifu mkubwa katika makanisa aliyoyashughulikia. Inavyoonekana, maskini walihisi kwamba walikuwa na haki kabisa, hata wenye hekima, katika kuwaonea wivu matajiri. Walijua methali za Agano la Kale zilizowaagiza matajiri kuwa wakarimu kwa maskini. Hivyo, kaka na dada zao Wakristo wapaswa kushiriki kile walichokuwa nacho pamoja nao. Nao matajiri walihisi kwamba walikuwa na haki kabisa, hata walikuwa wenye hekima katika kuwa wabinafsi. Wangeweza kunukuu methali za Agano la Kale ambazo zililaumu umaskini uliosababishwa na uvivu na kuelezea utajiri kuwa thawabu ya kufanya kazi kwa bidii.
Lakini Yakobo alionyesha kwamba hekima ya aina hii ilikuwa mbaya zaidi kuliko kukosea tu au kupotoshwa. Ilikuwa ya kidunia, isiyo ya kiroho, au ya asili, na ya kishetani. Ushahidi wa asili hii ya kishetani haukuwa na shaka. Ilikuwa imesababisha machafuko na kila aina ya vitendo viovu ndani ya kanisa.

Nadhani kila mtu anafahamu watu wanaojiona kuwa wenye hekima machoni pao wenyewe, na kwamba hekima mara nyingi huonyeshwa kwa kiburi, tabia ya uadui, tamaa ya kuwa kinyume. Yakobo anasema hiyo siyo hekima ya Mungu. Kwa hakika, aina hiyo ya hekima, hekima hiyo ya kidunia, au kile anachokiita hekima kutoka chini, kwa hakika ni hatari au haina manufaa, kwa kweli ndiyo huiita “ya kishetani.” 

Kwa kuwa, hekima kutoka kwa Mungu ni hekima inayotokana na hofu ya Bwana, na kwa sababu hiyo, inaonyeshwa na unyenyekevu; ina sifa ya huruma; ina sifa ya uaminifu kwa Bwana, kama mtu anayetambua kwamba hekima sio bidhaa zao wenyewe, bali ni bidhaa ya Mungu mwenyewe ambaye amewapa kwa ukarimu, kama Yakobo anavyosema. Hiyo ndiyo aina ya hekima ambayo Wakristo, wafuasi wa Yesu Kristo, mwenye hekima mkuu, mwenye hekima zaidi kuliko Sulemani wanayo. Hiyo ndiyo aina ya hekima ambayo wafuasi wake [Yesu Kristo] wanapaswa kuonyesha katika maisha yao.

— Dkt. Scott Redd

Mwishowe, badala ya kuendeleza kazi ya Mungu, mwili wa Kristo ulikuwa umegawanyika, ukishindana wenyewe. Makutano ambao Yakobo aliwaandikia walikuwa wameanguka mateka wa pepo ambao walitafuta si zaidi ya kitu kingine chochote isipokuwa kuharibu kazi ya Mungu. Uharibifu huu ndio uliomsukuma Yakobo kusisitiza kwamba hadhira wake walihitaji hekima ya vitendo. Baada ya kushughulika na hitaji la hekima ya vitendo kwa kukataa hekima yenye uharibifu, ya kidunia, Yakobo aligeukia mara moja njia mbadala, aliyoiita hekima ya mbinguni.

Hekima ya Mbinguni

Katika kitabu cha Yakobo faslu ya 3:17, Yakobo alielezea hekima hii linganifu ya mbinguni hivi:

Lakini hekima itokayo juu, kwanza ni safi, tena ni ya Amani, ya upole, tayari kusikiliza maneno ya watu, imejaa imejaa rehema na matunda mema, haina fitina, haina unafiki (Yakobo 3:17).

Hapa twaona kwamba Yakobo alikuwa akifikiria juu ya hekima kutoka mbinguni, ikimaanisha hekima inayotoka kwa Mungu. Hekima hii ni ya kupenda amani, yenye kujali, yenye kunyenyekea, iliyojaa rehema na matunda mema, isiyo na upendeleo na ya dhati. Kwa maneno mengine, hekima kutoka mbinguni haihalalishi uwongo, wivu na tamaa ya ubinafsi, si kwa maskini wala kwa matajiri. Hekima ya kweli kutoka kwa Mungu hukuza upendo wa amani. Watu wa Mungu huonyesha amani hii kwa kuwajali wengine, kuwatii wengine, na kuwahurumia wengine. Wao huzaa matunda mazuri na hawaonyeshi upendeleo kwa kundi moja au jingine. Na matendo na mitazamo hii yote huinuka kutoka katika ibada ya dhati kwa Kristo.

Hekima kutoka juu, ambayo hutoka kwa Mungu, kwa sababu iko juu, bila shaka, ni udhihirisho wa sifa za Mungu mwenyewe. Yakobo anasema kwamba ni safi, ni ya amani, ni ya upole, imejaa matunda mema, ni ya rehema, na haiteteleki, na ni ya dhati, au isiyo ya kinafiki kwa maneno mengine, ambayo bila shaka ni sifa zinazomuelezea Yesu. Yesu alikuwa hivyo. Yakobo anasema hayo ni aina ya mambo ambayo hayatakupeleka mbele maishani, yatakufanya ufanikiwe, hayatamaanisha kuwa utaishi katika nyumba kubwa zaidi, lakini kwa mujibu wa Yakobo, husababisha haki na amani; kwa maneno mengine, shalom halisi, amani ya kweli. Inafurahisha kwamba kila mtu anataka 

sana shalom, ukamilifu, utimilifu, na amani. Wanataka vitu hivyo, na wanafikiri kwamba ni hekima ya kidunia ambayo itawapatia, lakini kwa kweli aina hiyo ya matokeo ya amani yanatokana tu na hekima iliyo hapo juu, ambayo haitafuti maendeleo ya mtu mwenyewe, lakini, Yakobo anasema katika mstari wa 13 wa faslu ya 3 katika kitabu cha Yakobo kwamba ina sifa ya upole, unyenyekevu, kutotafuta maendeleo ya mtu mwenyewe, bali afya na ustawi wa wengine.

— Dkt. Dan McCartney

Katika kitabu cha Yakobo faslu ya 3:18, Yakobo alielekeza hadhira wake kwenye kile ambacho huenda kilikuwa methali inayojulikana sana:

Na tunda la haki hupandwa katika amani na wale wafanyao amani (Yakobo 3:18).

Kama vile Yesu alivyowabariki wapatanishi katika kitabu cha Mathayo faslu ya 5:9, Yakobo aliweka wazi kwamba maskini na matajiri katika kanisa wangepokea thawabu kubwa kwa ajili ya haki yao, ikiwa wangekuwa wale wanaofanya amani kanisani. 
Kwa kuwa tumeangalia hekima ya vitendo na kuona hitaji ambalo lilimchochea Yakobo kutumia muda mwingi wa waraka wake juu ya somo hili, tunapaswa kugeukia mwongozo aliowapa hadhira wake jinsi wanavyopaswa kuweka hekima ya Mungu katika vitendo.

MWONGOZO

Ni jambo la kawaida kwa wafuasi wa Kristo kuzungumza mengi kuhusu hitaji la theolojia ya vitendo. Tunataka mahubiri ambayo ni ya vitendo. Tunataka masomo ambayo yanatuambia jinsi ya kuishi.
Katika sehemu nyingi za dunia, kuna nyenzo za kutegemewa zinazopatikana ambazo hutupatia mwongozo kwa karibu kila eneo la maisha. Lakini kitabu cha Yakobo kinatukumbusha kuhusu viwango na vipaumbele ambavyo mara nyingi husahaulika tunapotafuta hekima kwa ajili ya maisha yetu ya kila siku.
Waraka wa Yakobo una mambo mengi mahususi ya kusema kuhusu mwongozo wa maisha ya vitendo. Lakini, tutajiwekea kikomo kwa mambo mawili tu. Kwanza, tutaona jinsi Yakobo alivyoshikilia kiwango cha sheria ya Mungu. Na pili, tutaona kwamba Yakobo aliendeleza vipaumbele fulani vya sheria ya Mungu. Kwanza hebu tuangalie kiwango cha sheria ya Mungu.


Kiwango cha Sheria ya Mungu

Wakristo wengi wa kisasa wanafahamu maonyo ambayo Agano Jipya huibua kuhusu Sheria ya Mungu ya Agano la Kale. Moja katika hayo, tunajua kwamba wokovu ni kwa neema, kwa njia ya imani, na si kwa matendo. Na tunafuata kwa usahihi mkazo wa Paulo katika vitabu kama vile Wagalatia kwa kusimama kinyume dhidi ya kila jaribio la kupata wokovu kwa kutii sheria.
Zaidi ya hayo, tunajua kwamba hatupaswi kutumia sheria ya Mungu kana kwamba bado tunaishi katika siku za Agano la Kale. Tunafuata ipasavyo mikazo ya vitabu kama 


vile kitabu cha Waebrania na kutumia sheria ya Mungu kwa njia ambazo Kristo na mitume wake pamoja na manabii walitufundisha kuitumia katika enzi ya Agano Jipya. 
Ingawa maonyo haya ni muhimu, hatuyapati katika waraka wa Yakobo. Badala yake, Yakobo alirejelea sheria ya Mungu kwa maneno linganifu sana. Alisisitiza kile ambacho kimapokeo kimeitwa “matumizi ya tatu ya sheria.”  Tunafuata sheria kama kielelezo cha shukrani zetu kwa rehema ambazo Mungu ametuonyesha katika Kristo.

Sheria Inayotoa Uhuru. Yakobo alitoa maelezo mawili ya sheria ya Mungu ambayo ni ya kipekee kwa waraka wake. Kwanza, aliiita, sheria inayotoa uhuru. 
Yakobo alizungumza kuhusu sheria inayotoa uhuru katika kitabu cha Yakobo faslu ya 1:25 na faslu ya 2:12. Hapo alisema kwamba sheria hutuweka huru kutoka katika utumwa wa dhambi na athari zake mbaya. Tunapofuata sheria kwa ajili ya shukrani kwa Mungu, kwa kweli hutupatia uhuru. Yesu alirejelea mtazamo huohuo katika kitabu cha Yohana faslu ya 8:32 ambapo alisema hivi:

Tena mtaifahamu kweli, nayo hiyo kweli itawaweka huru (Yohana 8:32).

Katika kitabu cha Warumi faslu ya 7:7-13, Paulo aliielezea sheria kuwa kitu ambacho dhambi hutumiwa kuamsha tamaa mbaya ndani yetu ili kutufanya watumwa wa dhambi. Lakini Yakobo alipoiita sheria kuwa “sheria inayotoa uhuru,” alielezea jinsi Roho wa Mungu anavyotumia sheria kwa njia linganifukama mwongozo wetu wenye mamlaka kwa hekima ya vitendo. 
Kama tulivyoona, wengi wa wasomaji wa kitabu cha Yakobo walikuwa wamenaswa kwenye utando wa dhambi ambao ulikuwa ukilidhuru kanisa na kuwaacha wakiwa wamekata tamaa. Maadamu waliendelea kufuata mawazo yao wenyewe ya hekima, hawakuweza kuepuka kufadhaika, matatizo na madhara yaliyoletwa na dhambi katika maisha yao. Lakini kama vile neno la Mungu lilivyowaweka huru kwanza kutoka katika adhabu na udhalimu wa dhambi, neno la Mungu pia lilipanga njia ya maisha ya kila siku ya vitendo ambayo ingewaweka huru kutokana na misukosuko na kukatishwa tamaa na dhambi. 

Kwa kweli, sheria inaongoza, inaadhibu, inasahihisha, sivyo? Maisha ya mwamini ni kujaribu kuyarudisha katika upatano na mapenzi ya Mungu. Hata hivyo, hatimaye, pia ingawa, nadhani hiyo ndiyo sababu Yakobo aliiita sheria ya uhuru, ya uhuru, na kwamba tutahukumiwa kwa sheria ya uhuru. Ninachukulia hilo kumaanisha uhuru ambao Kristo ametupatia, hivyo, tunapaswa kuishi na kujishughulisha na mambo ya wengine. Tunapaswa kuhukumiwa kwa sheria hiyo ambayo Mungu haonyeshi upendeleo wowote na anatoa neema yake bure, hivyo, tunapaswa kutoa neema hiyo hiyo na kutokuwa na upendelea sisi kwa sisi, matajiri na maskini, wazee na vijana, watumwa na huru, wanaume na wanawake, kama kwa kweli Mtume Paulo anavyosema.

— Dkt. Jeffrey A. Gibbs

Hii ndiyo sababu Yakobo alisisitiza katika kitabu cha Yakobo faslu ya 1:22-25 kuwa:

Lakini iweni watendaji wa neno, wala si wasikiaji tu, hali mkijidanganya nafsi zenu… Lakini aliyeitazama sheria kamilifu iliyo ya uhuru, na kukaa 

humo, asiwe msikiaji msahaulifu, bali mtendaji wa kazi, huyo atakuwa heri katika kutenda kwake (Yakobo 1:22-25).

Sheria ya Kifalme. Mbali na kuzungumzia sheria ya Mungu kama sheria inayotoa uhuru, Yakobo pia alitaja sheria ya Mungu kuwa ni sheria ya kifalme.
Yakobo aliita sheria hiyo kuwa “sheria ya kifalme” katika kitabu cha Yakobo faslu ya 2:8. Istilahi hii ilivuta taamuli kwenye mtazamo juu ya amri za Mungu ambazo zinaonekana kote katika Agano la Kale na Jipya. Sheria ya Mungu ilikuwa amri yake ya kifalme. Ilitoka kwa Mtawala Mkuu zaidi hadi kwa watu wake kama raia wa ufalme wake. 
Katika ulimwengu wa kisasa mara nyingi tuna ugumu wa kuelewa umuhimu wa taswira hii ya kifalme. Wachache wetu tunaishi katika mataifa yanayotawaliwa na wafalme wenye nguvu. Lakini hadhira wa Yakobo waliishi chini ya mamlaka ya Mfalme wa Kirumi. Walijua maana ya kuiita sheria ya Mungu, “sheria ya kifalme.” Kwa ufupi, walijua kwamba sheria ya Mungu si kitu cha kuchukuliwa kirahisi rahisi. Sio kitu ambacho tunaweza kuchukua au kuacha kama tunavyotaka. Inatoka kwa Mfalme wa kiungu wa ulimwengu wote. Hivyo, kila sehemu ya sheria hiyo ina mamlaka kamili juu yetu. Sikiliza sehemu ya kitabu cha Yakobo faslu ya 2:8-10 jinsi Yakobo alivyofafanua juu ya mamlaka ya sheria ya kifalme ya Mungu:

Lakini mkiitimiza ile sheria ya kifalme kama ilivyoandikwa, Mpende jirani yako kama nafsi yako, mwatenda vema. Bali mkiwapendelea watu, mwafanya dhambi na kuhukumiwa na sheria kuwa wakosaji. Maana mtu awaye yote atakayeishika sheria yote, ila akajikwaa katika neno moja, amekosa juu ya yote (Yakobo 2:8-10).

Wengi, ikiwa si wengi sana, wa hadhira ya Yakobo waliokuwa Wayahudi-Wakristo walielewa kwamba sheria ya Mungu ilikuwa muhimu. Lakini kama tunavyoona hapa, walijisalimisha wenyewe kwa sheria kwa kuchagua. Waliweka baadhi ya sehemu zake na kupuuza sehemu nyingine. Hivyo, Yakobo aliwakumbusha kwamba sheria “inayopatikana katika Maandiko Matakatifu ni sheria ya kifalme.” Ilitoka kwa Mfalme wao wa kiungu. Kwa sababu hii, “mtu yeyote anayeshika sheria yote lakini akajikwaa katika hatua moja tu, ana hatia ya kuvunja sheria yote.”
Haikukubalika kwa wafalme wa kibinadamu wa kale kwa raia wao kutunza sheria za nchi walizoziona wao kuwa zenye kufaa au za kupendeza tu. Vivyo hivyo, haikukubalika kwa wafuasi wa Kristo kutunza tu sheria za ufalme wa Mungu ambazo waliziona kuwa rahisi au za kupendeza. Wafalme wa kale wa kibinadamu walichukulia uteuzi huo kama uasi dhidi ya mamlaka yao ya kifalme. Vivyo hivyo, Mungu aliona uteuzi huo kuwa uasi dhidi ya mamlaka yake ya kifalme. Sheria ya Mungu ndiyo kiwango cha hekima ya vitendo, na italeta uhuru kwa wote wanaotafuta kwa dhati kutii kanuni zake zote za kifalme.
Kwa kuwa tumeona jinsi Yakobo alivyosisitiza kwamba mwongozo wa hekima ya vitendo unapatikana katika kiwango cha sheria ya Mungu, tunapaswa kugeukia njia ambazo kwazo alizosisitiza vipaumbele fulani vya sheria ya Mungu.


Vipaumbele vya Sheria ya Mungu

Hebu tukabiliane nayo, wakati wowote Wakristo wanapozungumza juu ya kutunza amri zote ambazo Mungu ametupatia, tunaingia kwenye shida ya vitendo.  Kuna amri nyingi sana za kukumbuka, sembuse kuzitii zote. Hivyo, kwa mipaka ya ukomo wetu, tunalazimika kuzingatia aidha hii au ile tu. Taibu, basi inakuwa rahisi kuanguka katika mtego wa kupuuza mamlaka ya neno la Mungu kwa kukazia taamuli tu sehemu hizo za Maandiko Matakatifu ambazo tunataka kuzitii. Ili kuepuka tatizo hili, tunahitaji kutambua 

vipaumbele ambavyo sheria yenyewe hutupatia. Hivyo, ni lazima kila mara tutoe kipaumbele kwa vipimo muhimu zaidi vya sheria ya Mungu. 
Utakumbuka kwamba Yesu alishughulikia vipaumbele vya sheria ya Mungu katika kitabu cha Mathayo faslu ya 22:34-40. Katika mistari hii, alibainisha amri mbili zilizo kuu. Taibu, alitangaza wadhiha kwamba amri inayopatikana kwenye kitabu cha Kumbukumbu la Torati faslu ya 6:5 ya kumpenda Mungu, ndiyo ilikuwa kanuni muhimu zaidi ya kukumbuka.  Naye alitambua pia upendo kwa jirani, kutoka katika kitabu cha Mambo ya Walawi faslu ya 19:18, kuwa kanuni ya pili iliyo muhimu zaidi.
Mtume Paulo alielewa wadhiha kwamba kumpenda Mungu ndiyo ilikuwa amri kuu zaidi. Lakini katika kitabu cha Wagalatia faslu ya 5:14, alisema pia kwamba sheria yote inatimizwa kwa amri ya kumpenda jirani kama nafsi yako. Cha kufurahisha ni kwamba Yakobo alifanya vivyo hivyo. Sikiliza katika kitabu cha Yakobo faslu ya 2:8-10 msisitizo mahususi juu ya amri kuu ya pili:

Lakini mkiitimiza ile sheria ya kifalme kama ilivyoandikwa, “Mpende jirani yako kama nafsi yako,” mwatenda vema. Bali mkiwapendelea watu, mwafanya dhambi na kuhukumiwa na sheria kuwa wakosaji. Maana mtu awaye yote atakayeishika sheria yote, ila akajikwaa katika neno moja, amekosa juu ya yote (Yakobo 2:8-10). 

Angalia hapa jinsi Yakobo alivyofupisha vipaumbele vya sheria ya kifalme kwa kutumia maneno ya kitabu cha Mambo ya Walawi faslu ya 19:18: “Umpende jirani yako kama nafsi yako.”
Si ajabu kwa nini Yakobo alifanya hivyo.  Msukosuko baina ya waumini maskini na matajiri kanisani ulitokana na kupuuza kwao amri hii ya pili iliyo kuu. 
Kama Yakobo alivyobainisha hapa, wale ambao “wanaonyesha upendeleo” kwa matajiri “wanahukumiwa na sheria kama wavunja sheria.” Na hili si jambo dogo. Yeyote anayepuuza sheria hii moja tu huku anazishika zile nyingine “ana hatia ya kuvunja [sheria] zote.” Hivyo, sheria ya Mungu, mwongozo wenye mamlaka kwa ajili ya hekima ya vitendo, hutoa kipaumbele cha juu kwa upendo wetu sisi kwa sisi, pili ni kumpenda Mungu kwa mioyo yetu yote. Kama vile Yakobo alivyowakumbusha matajiri katika kitabu cha Yakobo faslu ya 1:27 hivi:

Dini iliyo safi, isiyo na taka mbele za Mungu Babani hii, Kwenda kuwatazama yatima na wajane katika dhiki yao, na kujilinda na dunia pasipo mawaa (Yakobo 1:27).

Hivyo, ni nini mtihani wa dini ya kweli? Naam, si kwamba unafanya mambo mazuri yenye maadili, yanayokufanya uonekane mzuri katika jamii, bali mtihani halisi ni kufuata njia za Mungu, Mungu anamjali yatima; Mungu anamjali mjane, wakati hakuna mtu anayetazama, wakati haurudishi chochote. Nani ni yatima? Nani ni mjane? Ni mtu ambaye hawezi kukurudishia. Hivyo, tendo la fadhili kwa jirani yako au kwa bosi wako halihesabiki kama uthibitisho wa dini ya kweli. Lakini, unajua, Mungu anawapenda maskini; Mungu anawajali wanyonge zaidi na hapokei chochote kwa malipo yake mwenyewe. Anapokea sifa zetu, bila shaka, na anafurahia mema tunayofanya. Lakini kutunza wale ambao hawawezi kurudisha, huo ndio mtihani mkubwa.
— Dkt. Dan Doriani

Yakobo alisisitiza haja ya matajiri kufuata vipaumbele vya sheria ya Mungu kwa kuwapenda majirani zao maskini.  Lakini upendo kwa jirani ulikuwa wa maana sana kwa hekima ya vitendo kiasi kwamba Yakobo alisisitiza jinsi ulivyowahusu maskini pia. Kwa kutaja mifano michache tu, katika waraka wake wote, Yakobo aliweka wazi kwamba kuwapenda majirani zetu kunamaanisha kutumia ndimi zetu kama vyombo vya baraka.
Katika kitabu cha Yakobo faslu ya 1:19, Yakobo aliwaita watu wawe “wepesi wa kusikia, bali si wepesi wa kusema; wala wasiwe wepesi wa kukasirika.” Katika kitabu cha Yakobo faslu ya 4:1-3 Yakobo alisisitiza kwamba mapigano, ugomvi na uchongezi haupaswi kuwepo miongoni mwa watu wa Mungu. Katika kitabu cha Yakobo faslu ya 4:11 alilaani “uchongezi.” Na katika kitabu cha Yakobo faslu ya 5:9 Yakobo aliwaamuru kwamba, “Msinung’unikiane.” Badala yake, kwa mujibu wa kitabu cha Yakobo faslu ya 5:16, walipaswa “kuungama dhambi [zao] na kuombeana wao kwa wao.”
Ikiwa waumini katika hadhira wa Yakobo walitaka kuonyesha kwamba walikuwa na hekima kutoka mbinguni, wangejitoa wenyewe kwa kiwango cha sheria ya Mungu. Wangefanya hivyo kwa kutambua kikamilifu kipaumbele cha sheria ya Mungu iliyowekwa juu ya upendo wa wao kwa wao. 
Kwa kuwa tumeona jinsi msisitizo wa Yakobo juu ya hekima ya vitendo ulivyoshughulikia hitaji la hadhira wake na kutoa mwongozo, hebu tuangalie suala kuu la tatu aliloibua: uhusiano baina ya imani na hekima ya vitendo.

IMANI

Ikiwa kuna jambo moja ambalo ni kitovu cha Ukristo, basi, lingekuwa ni imani. Tunazungumza juu ya Ukristo kama “imani yetu.” Tunazungumza juu ya Kristo kama lengo la imani yetu. Tunathibitisha fundisho la Kiprotestanti la sola fide au kuhesabiwa haki kwa imani pekee. Umashuhuri wa imani tunaoutambua leo umejikita katika kiini cha imani katika Agano Jipya lenyewe. Imani ilikuwa pia kitovu cha Ukristo wa karne ya kwanza. Kwa sababu hii, ili kuvutia umuhimu wa hekima ya vitendo kwa hadhira wake, Yakobo aliibua suala la imani.
Wakati utaturuhusu tu kutaja njia mbili ambazo Yakobo alitumia ili kuhusianisha imani na hekima ya vitendo. Kwanza, Yakobo alielezea uhusiano uliopo baina ya imani na matendo; na pili, Yakobo alielezea uhusiano uliopo baina ya imani na kuhesabiwa haki. Kwanza hebu tuangalie jinsi alivyoshughulikia imani na matendo.

Imani na Matendo

Yakobo alianza mjadala wake katika kitabu cha Yakobo faslu ya 2:14 kwa swali la moja kwa moja hivi:

Ndugu zangu, yafaa nini, mtu akisema ya kwamba anayo imani, lakini hana matendo? Je! Ile iamni yaweza kumwokoa? (Yakobo 2:14).

Tabu, jibu la swali la Yakobo lilikuwa, “Hapana.”  Imani ambayo haiambatani na matendo haiwezi kuokoa. 
“Imani” au “kuamini” hutafsiri nomino ya Kigiriki pistis (πίστις) na kitenzi pisteuō (πιστεύω). Maneno hayo yapatikana mara nyingi sana katika Agano Jipya. Lakini kama vile “imani” na “kuamini” kwa Kiingereza, maneno haya yaliashiria dhana kadhaa tofauti.
Ili kutaja machache tu, wakati mwingine katika Agano Jipya, imani na kuamini vilirejelea makubaliano ya kiakili tu kwamba kitu fulani ni kweli. Wakati fulani, maneno hayo yalirejelea uidhinishaji wa muda. Na wakati mwingine, yalirejelea kile ambacho mara 

nyingi wanatheolojia hukiita “imani yenye kuokoa.” Imani yenye kuokoa ni uaminifu wa moyo wote, uaminifu wa maisha yote na kumtegemea Kristo kama njia ya wokovu. Yakobo alikiri kwamba “imani” na “kuamini” yanaweza kumaanisha mambo mengi. Kwa sababu hiyo, alitoa wito kwa hadhira wake kuchunguza aina ya imani waliyokuwa nayo. Kwa mfano, katika kitabu cha Yakobo faslu ya 2:19, Yakobo aliwapinga hadhira wake wa Waikristo wa Kiyahudi kwa maneno haya:

Wewe waamini ya kuwa Mungu ni mmoja; watenda vema Mashetani nao waamini na kutetemeka (Yakobo 2:19). 

Yakobo alipokiri kwamba hadhira wake waliamini kwamba kuna Mungu mmoja tu kutokana na kitenzi cha Kigiriki pisteuō (πιστεύω), alidokeza kile kinachoitwa Shema. Ukilri huu wa imani wa Agano la Kale, ulio katika kitabu cha Kumbukumbu la Torati faslu ya 6:4, hutuambia kwamba, “Sikiza, Ee Israeli; BWANA, Mungu wetu, BWANA ndiye mmoja.” Kwa mtazamo wa Yakobo, ilikuwa vyema kwamba hadhira wake walikubali ukweli huu kiakili. Lakini hata kama hii ilikuwa nzuri, bado aina hii ya imani au kuamini isingetosha kwa sababu “hata mashetani nao wanaamini hivyo.” Kwa kweli, mapepo hutetemeka kwa woga wanapofikiria jambo hilo. Lakini hilo haliwafaidii kitu. Makubaliano ya kiakili tu bila utii sio Imani yenye kuokoa. Au kama Yakobo alivyoeleza kwa ufupi katika kitabu cha Yakobo faslu ya 2:26:

Maana kama vile mwili pasipo roho umekufa, vivyo hivyo na imani pasipo matendo imekufa (Yakobo 2:26).


Kwa dhana hii ya msingi ya imani na matendo akilini, tunapaswa pia kutaja jinsi Yakobo alivyoshughulikia Imani na kuhesabiwa haki.

Imani na Kuhesabiwa Haki

Swali la ni nani aliyehesabiwa haki, au mwadilifu mbele za Mungu, lilikuwa suala la mabishano fulani miaongoni mwa walimu wa Kiyahudi katika wakati wa Yakobo. Nalo liliendelea kuwa suala kuu ndani ya kanisa la Kikristo la karne ya kwanza pia. Ni nani anayehesabiwa kuwa mwenye haki? Ni nani anachukuliwa kuwa mwadilifu? Katika kitabu cha Yakobo faslu ya 2:21-24, Yakobo alijibu maswali haya kwa njia hii:

Je! Baba yetu Ibrahimu hakuhesabiwa kuwa ana haki kwa matendo ya, alipomtoa Isaka mwanawe juu ya madhabahu? Waona kwamba imani ilitenda kazi pamoja na matendo yake, na ya kwamba imani ile ilikamilishwa kwa njia ya matendo yake… Mwaona kwamba mwanadamu huhesabiwa kuwa ana haki kwa matendo yake; si kwa imani peke yake (Yakobo 2:21-24, ESV).

Hapa Yakobo alizungumza juu ya kuhesabiwa haki, akitumia kitenzi cha Kigiriki dikaioō (δικαιόω), ambacho humaanisha “kutangaza haki,” “kuhalalisha,” au “kuthibitisha.” Alidai kwamba Ibrahimu alihesabiwa haki au kuthibitishwa kuwa mwadilifu kwa matendo, kazi ya kumtoa Isaka mwanawe kwa Mungu katika kitabu cha Mwanzo faslu ya 22. Kwa msingi huu, alihitimisha kwamba hakuna mtu anayehesabiwa haki au kuthibitishwa na imani pekee. Kila mtu ambaye Mungu anamkubali kuwa mwadilifu anahesabiwa haki na matendo.

Kauli hii ya Yakobo imeibua kila aina ya mabishano kwa karne nyingi haswa kwa sababu yaonekana kupingana na yale ambayo mtume Paulo alifundisha kuhusu kuhesabiwa haki. Katika kitabu cha Yakobo faslu ya 2:24 Yakobo alisema hivi:

Mwaona kwamba mwanadamu huhesabiwa kuwa ana haki kwa matendo yake; si   kwa imani peke yake (Yakobo 2:24, ESV). 

Kinyume chake, mtume Paulo katika kitabu cha Wagalatia faslu ya 2:16 aliandika hivi:

Hali tukijua ya kuwa mwanadamu hahesabiwi haki kwa matendo ya sheria, bali kwa imani ya Kristo Yesu; sisi tulimwamini Kristo Yesu ili tuhesabiwe haki kwa Imani ya Kristo, wala si kwa matendo ya sheria; maana kwa matendo ya sheria hakuna mwenye mwili atakayehesabiwa haki (Wagalatia 2:16). 

Kwa kweli, hakuna ukinzani hapa. Badala yake, Yakobo na Paulo walitumia neno lile lile dikaioō (δικαιόω), au “kuhesabiwa haki”, kwa njia mbili tofauti. Katika msamiati wa kiufundi wa kitheolojia wa Paulo, kwa kawaida alihifadhi neno “thibitisha” kwa jambo moja tu. Kwa Paulo, “kuhesabiwa haki” kulirejelea tangazo la awali la haki kwa wote walio na imani yenye kuokoa katika Kristo kupitia kuingizwa katika haki ya Kristo.
Hata hivyo, Yakobo alizungumza juu ya kuhesabiwa haki kwa njia tofauti. Yakobo alitumia neno hili kumaanisha kitu “kilichothibitishwa kuwa haki” au “kuthibitishwa.” Hakukana kwamba kuna madai ya awali ya haki ya Kristo wakati mtu anapotumia imani yenye kuokoa. Lakini, kwa Yakobo, neno dikaioō linatumika kwa mtu ambaye amekiri imani yake kwa Bwana Yesu na “amethibitishwa kuwa ana haki”, au “amethibitishwa” na kazi ya Roho katika maisha yake. Kwa mtazamo wa Yakobo, uwezeshaji wa Roho huongoza kwenye kujitoa kwa uaminifu kwa Kristo. Haijalishi mtu anaweza kudai nini, ikiwa hataonyesha imani yake kupitia matendo mema, basi mwishowe hawatathibitishwa. Hivyo, Yakobo alizungumza juu ya uhusiano huu baina ya imani na kuhesabiwa haki kama njia ya kuonyesha umuhimu wa hekima ya vitendo kwa wasomaji wake.

Mgogoro unaoonekana baina ya Paulo na Yakobo juu ya suala la kuhesabiwa haki kwa imani pekee ndilo suala kuu, nadhani, katika kitabu cha Yakobo. Hutokea... pengine kana kwamba kumekuwa na wino mwingi ambao umemwagika juu ya suala hilo kuliko jambo jingine lolote kwenye kitabu. Kwanza kabisa ningependa kusema kwamba neno la Kigiriki dikaioo wakati mwingine linamaanisha “kitendo cha kuhesabiwa haki,” ambacho, ikiwa ningeifanya iwe rahisi niwezavyo, ni kwamba kuhesabiwa haki kimsingi ni pande mbili katika sarafu moja. Kwa upande mmoja, una msamaha, Mungu anatusamehe.  Huo ni upande wa kutoa. Kwa upande mwingine una nyongeza, ambayo ni madai ya haki. Kisha kuna tamko hilo la “unahesabiwa haki mbele yangu.” Hivyo, kwa imani tunahesabiwa haki, na hayo ni matumizi mojawapo ya neno kuhesabiwa haki. Kwa upande mwingine, tunaweza kutumia kuhesabiwa haki uhalalishaji kumaanisha “kuthibitidha” au “kuonyeshwa kuwa mwenye haki.” Hivyo, Paulo anaitumia kwa njia ya uchunguzi, halafu pia tuna Yakobo akilitumia kwa maana ya mfano wa kazi, kuonyesha kuwa mwadilifu, kwa maneno mengine…Hivyo, kama tungefanya muhtasari, ingekuwa hivi, 

matumizi ya Paulo ya kuhesabiwa haki ndiyo kipaumbele cha imani, na njia ya Yakobo ya kuangalia kuhesabiwa haki ni baada ya uongofu au uthibitisho wa imani... Hivyo, swali la Yakobo ni, “Ni nani anapaswa kuchukuliwa kuwa mwadilifu? Mtu anayesema anamwamini Mungu au anayeishi maisha kulingana na taaluma yake na imani yake kwa Mungu?” Kwa Yakobo na Paulo, ni lazima imani ifanye kazi. Je, ninaweza kusema tena? Ni lazim imani ifanye kazi. Ni lazima kuzalisha. Ni lazima Imani ionekane. Imani ya maneno haitoshi. Imani ya akili haitoshi. Imani lazima iende kwenye vitendo. Inastahimili majaribu, inatii neno la Mungu, hutoa, haina ubaguzi, inadhibiti ulimi, inatenda kwa busara, inatoa uwezo wa kumpinga shetani, na hapa, muhimu zaidi, inasubiri kwa subira kuja kwa Bwana. Hivyo, wote wawili Yakobo na Paulo walifundisha jambo lile lile.

— Dkt. Larry J. Waters

Sikiliza jinsi Yakobo alivyotumia kanuni hii katika kitabu cha Yakobo faslu ya 2:15-17 aliposema hivi:

Ikiwa ndugu mwanamume au ndugu mwanamke yu uchi na kupungukiwa na riziki, na mtu wa kwenu akawaambia, Enendeni zenu kwa Amani, mkaote moto na kushiba, lakini asiwape mahitaji ya mwili, yafaa nini? Vivyo hivyo na imani, isipokuwa ina matendo, imekufa nafsini mwake Yakobo 2:15-17).

Ingekuwa vigumu kufikiria jinsi Yakobo anavyotoa hoja yake kwa nguvu zaidi kuliko hii. Hadhira wake walihitaji kushughulikia msukosuko katika makanisa yao kwa kutii kwa vitendo sheria ya Mungu, haswa amri ya kupendana. Haijalishi ni madai gani waliyotoa kuhusu imani yao, hawangethibitishwa kuwa waadilifu machoni pa Mungu bila matendo mema ya upendo.



HITIMISHO

Katika somo hili tumeangalia njia mbili za hekima katika kitabu cha Yakobo. Tumeona jinsi Yakobo alivyowaelekeza hadhira wake kwenye hekima ya kutafakari kwa kuangazia hitaji lao la hekima ya kutafakari, kutoa mwongozo, na kufanya uhusiano baina ya hekima ya kutafakari na imani. Pia tumeangalia jinsi Yakobo alivyowaelekeza hadhira wake kufuata hekima ya vitendo kwa kuwaonyesha hitaji lao na kuwaongoza kutumia ukweli wa Mungu katika utumishi mwaminifu, wa unyenyekevu kwa Mungu na kwa watu wake pia.
Yakobo alitoa wito kwa Wakristo wa Kiyahudi wa karne ya kwanza kufuata njia mbili za hekima. Vivyo hivyo, ni lazima jambo hilo liwe kweli kwako na kwangu leo. Pia tunahitaji hekima ya kutafakari na hekima ya vitendo. Ili kupokea karama hizi kutoka kwa Mungu, ni lazima tujitiishe kwa mwongozo ambao Yakobo alitoa. Ni lazima tuhakikishe kwamba tunafanya hivyo kwa imani kamili na kujitolea kwa Mungu kikamilifu. Katika wakati ambapo tunafuata kwa urahisi njia ya hekima ya kidunia, ni lazima tukiweke kitabu cha Yakobo moyoni na kufuata njia za hekima zinazotoka kwa Mungu kupitia kitabu hiki. 
WACHANGIAJI
Dkt.  Paul Gardner (Mwenyeji) ni Mchungaji Kiongozi katika Kanisa la Kristo la Presbyterian huko Atlanta, Georgia. Dkt. Gardner hapo awali aliwahi kuwa mhadhiri wa Agano Jipya katika Chuo cha Kitheolojia cha Oak Hill huko London na kama Shemasi Mkuu wa Exeter katika Kanisa la Uingereza (2003-2005). Yeye ndiye mwandishi wa vitabu na fafanuzi kadhaa zikiwemo Ufunuo: Mateso na Ulinzi wa Kristo; Waefeso: Kutia moyo na Furaha katika Kristo; na 1 & 2 Petro & Yuda: Wakristo Wanaoishi Katika Enzi ya Mateso.  

Dkt. Dan Doriani ni Makamu wa Rais wa Miradi ya Kimkakati ya Kitaaluma na Profesa wa Theolojia katika Seminari ya Theolojia ya Agano.

Dkt. Jeffrey A. Gibbs ni Profesa wa Theolojia ya Ufafanuzi katika Seminari ya Concordia.

Dkt.  Thomas L. Keene ni Mchungaji Mshiriki wa Huduma za Familia katika Kanisa la Kristo Mfalme la Presbyterian na Mhadhiri wa muda katika Seminari ya Kitheolojia ya Westminster huko Glenside, PA.

Dkt.  Dan McCartney hapo awali alikuwa Profesa wa Ufafanuzi wa Agano Jipya katika
Seminari ya Kitheolojia ya Mkombozi.

Dkt.   Scott   Redd ni Rais wa Kampasi ya Seminari ya Kitheolojia ya Mageuzi huko Washington, DC na Profesa Msaidizi wa Agano la Kale.

Dkt.  Peter Walker ni Profesa wa Mafunzo ya Biblia katika Shule ya Utatu kwa Huduma (zamani alikuwa mwalimu wa Mafunzo ya Biblia na Makamu Mkuu Mshiriki katika Ukumbi wa Wycliffe, huko Chuo Kikuu cha Oxford).

Dkt. Larry J. Waters ni Profesa wa Ufafanuzi wa Biblia katika Seminari ya Kitheolojia ya Dallas.

Kasisi Dkt. Thurman Williams ni Mchungaji shiriki katika Usharika wa Neema na Amani huko St. Louis, MO.


















FAHARASA


The Epistle of James
Lesson 2: Two Paths of Wisdom


Dikaioō – Neno la Kigiriki (tafsiri) linalomaanisha kutangaza kuwa ni waadilifu, kuhalalisha, kuthibitisha.

hekima ya kidunia– “Hekima” ambayo si ya kiroho na ni ya kishetani, yenye sifa ya wivu na tamaa ya ubinafsi ambayo husababisha machafuko na kila aina ya matendo maovu (angalia Yakobo 3:14-16).

hekima ya mbinguni – Hekima kutoka kwa Mungu ambayo huzaa matunda mema na kukuza upendo kwa amani, utii kwa wengine na rehema (angalia Yakobo 3:17).

kuhesabiwa haki – Tamko la awali la haki wakati mwamini anapoondolewa hatia ya dhambi na anahesabiwa kwa haki ya Kristo (kama ilivyo kwa Paulo); imethibitishwa kuwa sahihi au iliyothibitishwa (kama ilivyo kwa Yakobo).

peirasmos – Neno la Kigiriki (tafsiri) ambalo linaweza kutafsiriwa kuwa “jaribu,” “ushawishi” na “kipimo.”

pistis  – neno la Kigiriki (tafsiri) kwa
  “imani,” “uaminifu,” “fadhili za upendo.”

hekima ya vitendo – Ushauri na mwongozo kwa ajili ya maisha ya kila siku.

hekima ya kutafakari – Maarifa juu ya makusudi ya Mungu katika majaribu na shida.

sheria ya kifalme – Usemi katika waraka wa Yakobo ukirejelea wazo la kwamba sheria ya Mungu ilikuwa amri yake ya kifalme; pia inahusishwa na kitabu cha Mambo ya Walawi faslu ya 19:18, “Umpende jirani yako kama nafsi yako.”

imani yenye kuokoa – Kukubali ukweli wa injili na imani ya moyo wote, imani ya maisha yote kwa Kristo ili kutuokoa kutoka katika dhambi zetu.

Shema – Ancient Old Testament confession of faith found in Deuteronomy 6:4

sophia – Neno la kigiriki (tafsiri) kwa “hekima.”

sophos – Neno la kigiriki (tafsiri) kwa “mwenye hekima” au “mwenye ujuzi.”   

matumizi ya tatu ya sheria – Matumizi ya sheria kama mwongozo au sheria ya kuwaonyesha Wakristo waaminifu jinsi ya kuishi maisha ya kimaadili zaidi; pia huitwa “matumizi ya kawaid.

